RAPORT AL COMISIEI CĂTRE PARLAMENTUL EUROPEAN ȘI CONSILIU RAPORT PRIVIND PROGRESELE ÎNREGISTRATE ÎN DEZVOLTAREA SISTEMULUI DE INFORMAȚII SCHENGEN DIN A DOUA GENERAȚIE (SIS II) iulie 2011 - decembrie 2011 /* COM/2012/0334 final */





CUPRINS 1........... Introducere..................................................................................................................... 3 2........... Stadiul proiectului........................................................................................................... 3 2.1........ Prezentare generală a progreselor înregistrate în perioada examinată................................. 3 2.2........ Cadrul tehnic pentru finalizarea proiectului....................................................................... 4 2.3........ Pregătiri pentru testul celei de-a doua etape de referință................................................. 5 2.4........ Pregătiri pentru testul complet......................................................................................... 6 2.5........ Pregătiri pentru migrare................................................................................................... 6 2.6........ Rețeaua SIS II.............................................................................................................. 7 2.7........ Gestionarea operațională............................................................................................... 8 2.8........ Securitatea..................................................................................................................... 8 3........... Gestionarea.................................................................................................................... 8 3.1........ Aspecte financiare.......................................................................................................... 8 3.2.1..... Consiliul pentru gestionarea programului global (GPMB)................................................ 10 3.2.2..... Comitetul SIS-VIS (SIS II).......................................................................................... 10 3.2.3..... Planificarea și coordonarea la nivel național................................................................ 11 3.2.4..... Consiliul....................................................................................................................... 11 3.2.5..... Parlamentul European................................................................................................... 11 4........... Prioritățile următoarei perioade de raportare................................................................ 12 5........... Concluzii...................................................................................................................... 11 1. Introducere Prezentul raport privind progresele înregistrate descrie activitățile desfășurate în cel de al doilea semestru al anului 2011 în ceea ce privește dezvoltarea Sistemului de Informații Schengen din a doua generație (SIS II) și pregătirile pentru migrarea de la SIS 1+ la SIS II. Raportul este prezentat Consiliului și Parlamentului European în conformitate cu articolul 18 din Regulamentul (CE) nr. 1104/2008 al Consiliului din 24 octombrie2008[1] și Decizia 2008/839/JAI a Consiliului din 24 octombrie 2008[2] privind migrarea de la Sistemul de Informații Schengen (SIS 1+) la SIS II. 2. Stadiul proiectului 2.1. Prezentare generală a progreselor înregistrate în perioada examinată La sfârșitul anului 2010 și în prima jumătate a anului 2011 au avut loc activități importante atât la nivelul SIS II central, cât și la nivelul statelor membre în ceea ce privește punerea în aplicare a specificațiilor tehnice finale care guvernează interacțiunea dintre sistemul central și sistemele naționale. Aceasta a fost o condiție prealabilă pentru finalizarea dezvoltării tehnice a proiectului. Cel deal doilea semestru al anului 2011 a fost marcat de un progres constant în ceea ce privește testarea intensivă a coerenței dintre sistemul central și sistemele naționale. La fel ca în cazul oricărui proiect IT similar, o astfel de testare intensivă a identificat o serie de aspecte problematice atât la nivel național, cât și la nivel central. Sursele acestor probleme au fost reprezentate de trei domenii esențiale: (i) la nivel național, mai multe state membre s-au confruntat cu probleme sau întârzieri în timpul testelor de conformitate extinse (compliance tests extended, CTE) pe care le-au efectuat. Pentru a face față timpului de testare suplimentar sau începerii cu întârziere a realizării CTE, a fost necesară prelungirea calendarului acestor teste; (ii) la nivel central, efectuarea testelor de calificare pentru sistemul central (central system qualification tests, CSQT) fără statele membre a durat mai mult decât se planificase inițial; cu toate acestea, impactul asupra calendarului global a fost amortizat în scurt timp; (iii) indisponibilitatea unor resurse suficiente pentru proiectul SIS II la centrul francez de date din Strasbourg (C.SIS) a generat discuții ample în legătură cu pregătirea și validarea în timp util a instrumentelor de testare ale SIS 1+, descrise în Concluziile Consiliului din 4 iunie 2009, cu privire la efectuarea celei dea doua etape de referință. Această situație a constituit un motiv de îngrijorare, deoarece ar fi putut genera fie o întârziere în calendarul general, care nu s-ar fi putut recupera, fie necesitatea renunțării la instrumentele SIS 1+. Pentru a aborda aceste probleme, Comisia a colaborat cu experți din statele membre, în cadrul Consiliului pentru gestionarea programului global (Global Programme Management Board, GPMB) și al Comitetului SIS-VIS, pentru a identifica soluția de atenuare care ar permite, inter alia, părților implicate în proiect să mențină data lansării în primul trimestrul al anului 2013. Marea majoritate a statelor membre au susținut această soluție de atenuare. 2.2. Cadrul tehnic pentru finalizarea proiectului Testele Până la începutul perioadei avute în vedere, proiectul SIS II a ajuns în etapa în care se pot desfășura o serie de campanii de testare amănunțită pentru a demonstra stabilitatea, funcționarea corespunzătoare și performanța sistemului central și a sistemelor naționale. Abordarea constă în testarea componentelor sistemului central și ale sistemelor naționale, mai întâi în mod separat (în decursul prezentei perioade de raportare), iar apoi concomitent (începând cu următoarea perioadă de raportare). După punerea în aplicare a actualizărilor tehnice necesare la nivel național, statele membre au început verificarea conformității sistemelor naționale cu specificațiile SIS în decursul etapei CTE. Având în vedere că desfășurarea acestei faze de testare a fost mai lentă decât se planificase în calendarul global, în anul 2012 vor avea loc testări suplimentare. De asemenea, probleme de ordin contractual sau tehnic la nivel național au împiedicat două state membre să înceapă testele în 2011. Pentru a aborda aceste întârzieri, Comisia a inițiat gestionarea dinamică a canalelor de testare prin alocarea mediilor de testare către statele membre, de îndată ce acestea devin disponibile. În același timp, la sfârșitul anului 2011, întârzierea din cadrul testării CTE nu a fost considerată a avea o evoluție critică pentru rezultatul proiectului, toate statele membre fiind nevoite să își finalizeze campaniile TCE până la 24 mai 2012, astfel încât să permită începerea testului complet în conformitate cu intervalul de timp stabilit în calendarul global. În aceeași perioadă, a fost programată efectuarea testelor de calificare (CSQT fără statele membre) la nivel central. Termenul-limită pentru încheierea acestei campanii de testare era sfârșitul lunii septembrie, însă a avut loc o reprogramare, iar campania a fost finalizată la 14 decembrie 2011. Întârzierea a fost cauzată de o problemă a legăturii dintre unitatea centrală (central unit, CU) și unitatea centrală de rezervă (back-up central unit, BCU), care încetinea sincronizarea și schimbul de date între cele două unități, cauzând o scădere a eficacității. Au fost necesare adaptări tehnice pentru a depăși această dificultate. Adaptările garantau că BCU conținea aceleași date ca unitatea centrală, în cazul apariției unei defecțiuni a acesteia din urmă. Natura acestor adaptări nu a modificat niciuna dintre cerințele tehnice ale sistemului, inclusiv cele legate de disponibilitatea, rezistența și performanța sistemului și nu a avut niciun impact asupra sistemelor naționale. Următoarea etapă constă în efectuarea unor teste suplimentare de calificare pentru sistemul central cu participarea mai multor state membre (CSQT cu statele membre), aceasta fiind planificată să înceapă la 16 ianuarie 2012 și să se desfășoare pe parcursul primului trimestru al anului 2012. Toate cele opt state membre participante au înregistrat progrese semnificative în cadrul testelor de conformitate (o condiție preliminară pentru intrarea în următoarea fază de testare), astfel încât nu au existat îngrijorări privind posibilitatea demarării în timp util a CSQT cu statele membre. Impactul întârzierilor atât la nivel central, cât și la nivelul statelor membre, descrise mai sus, a fost deja amortizat în cadrul calendarului proiectului. Comisia, împreună cu Președinția și GPMB, a identificat metode de atenuare, amortizare și compensare a acestor întârzieri astfel încât să se asigure că data de lansare a SIS II va rămâne neschimbată. 2.3. Pregătiri pentru testul celei dea doua etape de referință Au avut loc activități importante de pregătire pentru testul celei dea doua etape de referință, într-o serie de direcții de lucru. În special, data-limită pentru documentul de referință care detaliază cazurile de testare relevante, a fost stabilită pentru începutul anului 2012. În ceea ce privește validarea rezultatelor testelor și în conformitate cu Concluziile Comisiei din iunie 2009, în mai 2011, grupul de lucru relevant al Consiliului a mandatat contractanții SIS 1+ și autoritățile franceze să întreprindă activitățile necesare în vederea asigurării validării și disponibilității instrumentelor de măsurare C.SIS pentru testare. În cursul lunii septembrie 2011, Franța (C.SIS) și contractanții SIS 1+ au anunțat în cadrul grupului de lucru că nu vor fi în măsură să valideze sau să utilizeze instrumentele pentru testul celei de-a doua etape de referință în conformitate cu domeniul de aplicare și intervalul de timp stabilit în calendarul global. Președinția și Comisia au organizat o serie de reuniuni tehnice cu contractanții C.SIS și SIS 1+ pentru a pune la punct soluții concrete, iar subiectul a fost discutat în continuare la nivelul grupului de lucru al Consiliului. Confruntându-se cu indisponibilitatea instrumentelor SIS 1+, experții Comisiei și ai statelor membre au analizat toate soluțiile posibile. În marea majoritate, experții au fost de acord cu opțiunea bazată pe utilizarea instrumentelor SIS II disponibile (adică două instrumente de testare dezvoltate anterior pentru proiectul SIS II de către contractantul principal al Comisiei pentru dezvoltare și contractantul pentru asigurarea calității). Trebuie subliniat că instrumentele SIS II în cauză au fost, de asemenea, menționate în mod explicit în cadrul Concluziilor Consiliului din iunie 2009, împreună cu instrumentele SIS 1+, și că acestea au fost utilizate pe durata testului primei etape de referință, încheiat cu succes. În plus, această soluție prevedea ca următoarele etape și activități de testare să fie reprogramate astfel încât să permită finalizarea testării naționale până în mai 2012 și începerea testului celei de-a doua etape de referință în aprilie 2012. Aceasta a fost soluția care urma să protejeze cel mai bine obiectivele comune ale proiectului: desfășurarea unor campanii de testare credibile, menținerea datei de lansare în primul trimestru din 2013 și evitarea unui impact negativ asupra SIS 1+ prin atenuarea presiunii asupra resurselor din cadrul C.SIS. Aceasta a beneficiat de sprijinul marii majorități a delegațiilor în cadrul Comitetului SIS-VIS din 7 noiembrie 2011. Totuși, luând în considerare îngrijorările pe care unele state membre au continuat să le exprime, cu ocazia Consiliului JAI din 13 decembrie 2011, Comisia și-a propus să consolideze interesul comun în cadrul unui test credibil al celei de-a doua etape de referință, invitând statele membre care au încă nelămuriri legate de specificațiile și fiabilitatea instrumentelor SIS II să participe la validarea acestora. Cu toate acestea, instrumentele de testare dezvoltate de Franța pentru SIS 1+ pot fi avute în vedere pentru o testare ulterioară dacă devin disponibile. 2.4. Pregătiri pentru testul complet Instrumentele juridice privind migrarea descriu testul complet[3] ca o confirmare, în special, a finalizării de către Comisie și statele membre participante la SIS 1+ a măsurilor de ordin tehnic necesare pentru prelucrarea datelor din SIS II și a demonstrării faptului că nivelul de performanță al SIS II este cel puțin echivalent cu cel atins de SIS 1+. În consecință, perioada de raportare a generat numeroase discuții legate de acest subiect și a marcat începutul pregătirii planului pentru testul complet. Acesta va fi revizuit în detaliu și perfecționat în primul semestru din 2012, luând în considerare testul complet care urmează să aibă loc în semestrul doi din 2012, anterior activităților dedicate migrării. 2.5. Pregătiri pentru migrare Testarea sistemului de conversie Pentru a efectua cu succes migrarea de la SIS 1+ la SIS II, va fi introdusă o arhitectură intermediară pentru migrare. Aceasta va include un sistem de conversie a datelor în două direcții, între actualul C.SIS și SIS II central, și menținerea sincronizării între cele două sisteme pe perioada necesară trecerii statelor membre de la un sistem la altul[4]. O astfel de componentă esențială a arhitecturii pentru migrare necesită o testare semnificativă. În acest scop, a fost necesar un mediu de testare a SIS 1+. Având în vedere incapacitatea C.SIS de a furniza acest tip de mediu, astfel cum se prevedea inițial, Comisia a fost nevoită să achiziționeze un mediu nou și a fost necesară efectuarea și validarea unei serii de teste. În ceea ce privește sistemul de conversie în sine, acesta a trecut cu succes testele de recepție în fabrică (factory acceptance tests) în octombrie 2011. După această recepție, sistemul de conversie a fost dezvoltat la Strasbourg și testat în raport cu SIS II (testarea soluției de sistem – SIS II) în așteptarea testărilor ulterioare cu SIS 1+. În plus, Comisia a instalat și testat componentele de comunicare ale SIS 1+ necesare în cadrul sistemului de conversie în sine, o etapă necesară înainte de legarea convertorului la SIS 1+. La începutul anului 2012, au avut loc pregătiri pentru conectarea sistemului de conversie la mediul de testare. În prima jumătate a anului 2012, sistemul de conversie va fi testat în raport cu SIS 1+ (teste de calificare), urmând a fi testat concomitent în raport cu ambele sisteme în vara anului 2012. Această activitate precede realizarea unor repetiții împreună cu statele membre. După aceste repetiții, următorul pas va consta în migrarea datelor de la SIS 1 la SIS II, la începutul anului 2013. Planificarea migrării La 23 februarie 2011, Comitetul SIS-VIS a emis un aviz favorabil privind trei documente importante, care deschid calea pentru activitățile de migrare, și anume planul de migrare la SIS II, strategia de testare și planul de testare. Dintre acestea, planul de migrare este conceput pentru a îndeplini cerințele tehnice ale statelor membre, reflectând abordarea tehnică aleasă. Această abordare nu a fost în totalitate conformă cu instrumentele juridice. Comisia intenționează să propună, la începutul anului 2012, o modificare a cadrului juridic, în scopul alinierii dispozițiilor legislative la această abordare tehnică. Statelor membre le revine încă o mare responsabilitate, de a se asigura că se acordă atenție aspectului calității datelor. Într-adevăr, doar datele conforme normelor SIS 1+ în materie de calitate a datelor pot migra către SIS II. Datele care nu respectă normele SIS 1+ în materie de calitate a datelor trebuie „curățate” înainte de trecerea la SIS II, deoarece acestea nu pot fi transferate într-un format neconform. Președinția poloneză a stabilit curățarea datelor ca prioritate pentru cea dea doua jumătate a anului 2011. O reuniune specifică a ilustrat abordările pe care diferite state membre le-au adoptat în ceea ce privește această importantă activitate. Comisia colaborează îndeaproape cu statele membre pentru redactarea manualului privind migrarea, un document care stabilește în detaliu etapele prezentate în planul de migrare. Manualul va defini rolurile și responsabilitățile existente de-a lungul procesului și va descrie calendarul detaliat pentru migrarea datelor SIS reale. Această sarcină, care a început în decembrie 2011, trebuie să fie finalizată până la sfârșitul anului 2012. În cadrul reuniunilor grupului de lucru, statele membre au ridicat problema migrării SIRENE. Aceasta este trecerea de la sistemele existente ale birourilor statelor membre SIS 1+ SIRENE la noile sisteme SIS II SIRENE. Instrumentele juridice privind migrarea prevăd obligația statelor membre participante la SIS 1+ de a realiza o testare a informațiilor suplimentare (testele de funcționare ale SIRENE)[5]. Comisia a oferit asistență statelor membre în cadrul pregătirilor pentru revizuirea specificațiilor tehnice ale schimbului de date între birourile SIRENE, activitate care urmează să aibă loc în prima jumătate a anului 2012. 2.6. Rețeaua SIS II Proiectul SIS II include furnizarea unei rețele extinse de comunicații, care răspunde cerințelor de disponibilitate, securitate, acoperire geografică și nivel de deservire, pentru a permite comunicarea între sistemele naționale și sistemul central. În scopuri operaționale, statele membre beneficiază de interfețe principale și de rezervă cu rețeaua. În decursul perioadei de raportare, interfețele de rezervă ale mai multor state membre au fost reactivate în vederea pregătirii pentru testările care implică comutarea între sediile principale și cele de rezervă. Acest proces de reactivare urmează să continue în 2012. Instrumentele juridice care stau la baza sistemului SIS II descriu infrastructura de comunicații dedicată datelor SIS II și schimburilor de date între birourile SIRENE[6]. După ce statele membre au confirmat specificațiile tehnice ale releului de poștă electronică al SIS II SIRENE, Comisia a finalizat procedurile de achiziții. Releul de poștă electronică va fi instalat în prima jumătate a anului 2012, în așteptarea testelor statelor membre privind informațiile suplimentare. 2.7. Gestionarea operațională În urma declarațiilor comune ale Consiliului și Parlamentului European în momentul adoptării instrumentelor juridice privind SIS II și VIS, în iunie 2009, Comisia a propus înființarea unei agenții pentru gestionarea operațională a sistemelor informatice la scară largă, în spațiul de libertate, securitate și justiție. Regulamentul de instituire a agenției a fost adoptat la 25 octombrie 2011[7]. Agenția va prelua responsabilitățile în ceea ce privește gestionarea operațională a VIS și EURODAC începând de la 1 decembrie 2012. Totodată, în ceea ce privește gestionarea operațională a SIS II, agenția va prelua această activitate după punerea în funcțiune a sistemului. În viitor, agenției i s-ar putea încredința, de asemenea, gestionarea altor sisteme informatice la scară largă, în spațiul de libertate, securitate și justiție, în cazul în care instrumentele juridice relevante prevăd acest lucru. 2.8. Securitate Studiul privind sporirea securității rețelei pentru SIS II a fost prezentat Comitetului SIS-VIS în perioada anterioară de raportare. A fost identificată o soluție tehnică care respectă toate cerințele, fiind demarat ulterior un proiect-pilot. Au fost achiziționate echipamentele necesare, iar prima etapă a avut loc în perioada octombrie-decembrie 2011, într-un mediu controlat. Au fost validate toate opțiunile tehnice pentru dezvoltarea unei soluții. Următoarea etapă a proiectului-pilot va consta în efectuarea unor teste suplimentare, în acest scop fiind necesară participarea voluntară a trei state membre. Germania și Austria și-au anunțat deja participarea, fiind nevoie de încă un stat voluntar. Obiectivul este reprezentat de succesul în cadrul auditului de securitate al sistemului, care urmează să aibă loc în vara anului 2012. 3. Gestionare 3.1. Aspecte financiare Bugetul SIS II Până la sfârșitul perioadei de raportare, angajamentele bugetare totale asumate de Comisie pentru proiectul SIS II, începând din 2002, se ridicau la aproximativ 148 283 233 EUR. Contractele corespunzătoare includ studii de fezabilitate, dezvoltarea SIS II central, asistență și asigurarea calității, rețeaua SIS II, pregătirea pentru gestionarea operațională la Strasbourg, securitate, pregătiri în materie de date biometrice, comunicare și cheltuieli privind misiunile experților. Din această sumă, valoarea de 95 414 354 EUR a fost plătită efectiv între 2002 și sfârșitul lunii decembrie 2011. Principalele elemente de cheltuieli au fost dezvoltarea (52 336 641 EUR), rețeaua (24 983 117 EUR), asistența și asigurarea calității (9 492 497 EUR) și pregătirea gestionării operaționale de la Strasbourg și Sankt Johann im Pongau (7 077 303 EUR). Execuția bugetară || Din 2002 până în decembrie 2011 || Din iulie până în decembrie 2011 (EUR) Angajamente || Plăți || Angajamente || Plăți Dezvoltare (HP/Stéria) || 80 593 047 || 51 072 141 || 134 184 || 16 204 913 Dezvoltare (Atos) || 3 535 041 || 1 264 500 || 3 535 041 || 1 264 500 Asistență și asigurarea calității || 13 092 269 || 9 492 497 || 2 129 015 || 900 319 Rețeaua || 38 526 008 || 24 983 117 || 6 150 053 || 3 462 496 Pregătirea gestionării operaționale || 8 965 894 || 7 077 303 || 1 290 179 || 841 246 Securitate || 1 358 310 || 217 712 || 4 027 || 0 Studii/consultanță || 961 131 || 942 261 || 0 || 0 Campanie de informare || 33 373 || 33 373 || 0 || 0 Costuri cu misiunile experților || 1 203 286 || 316 577 || 0 || 79 711 Altele || 14 874 || 14 874 || 0 || 0 TOTAL: || 148 283 233 || 95 414 354 || 13 242 499 || 22 753 185 Finanțare suplimentară pentru dezvoltarea la nivel național în statele membre Consiliul din octombrie 2010 a invitat Comisia să ia măsurile necesare pentru a pune Fondul european pentru frontierele externe (EBF) la dispoziția statelor membre cu scopul de a le oferi acestora asistență pentru finalizarea dezvoltării sistemelor naționale. Prin urmare, în cadrul programării pentru EBF din 2011, a avut loc o realocare semnificativă de resurse către proiecte naționale SIS II. În majoritatea cazurilor, a existat posibilitatea includerii necesităților financiare suplimentare legate de SIS II în programele anuale pentru 2011. Totuși, acest lucru nu a fost posibil pentru opt state membre, din cauza dimensiunii limitate a alocărilor din EBF care le-au revenit și/sau pe fondul nevoii de a acoperi alte priorități la fel de strategice în programele lor anuale. Prin urmare, s-a decis acoperirea acestor nevoi din componenta EBF destinată acțiunilor comunitare. Până la sfârșitul anului 2011,Comisia și statele membre vizate au semnat toate acordurile de finanțare și s-a efectuat o plată anticipată de 75% din fiecare subvenție către statul membru în cauză. 3.2. Gestionarea proiectului 3.2.1. Consiliul pentru gestionarea programului global (GPMB) Modificările aduse instrumentelor juridice privind migrarea, adoptate la 3 iunie 2010 au desemnat în mod oficial GPMB ca organism consultativ care furnizează asistență pentru proiectul SIS II central, în vederea facilitării coerenței între proiectul central și proiectele naționale SIS II[8]. GPMB nu are nici competențe pentru luarea deciziilor, nici un mandat de reprezentare a Comisiei sau a statelor membre. GPMB s-a reunit de 20 de ori pe durata perioadei analizate în prezentul raport. 3.2.2. Comitetul SIS-VIS (SIS II) În dezvoltarea SIS II, Comisia beneficiază de asistența Comitetului SIS-VIS. În perioada iulie-decembrie 2011 au avut loc cinci reuniuni ale acestui comitet care au vizat aspecte tehnice referitoare la SIS II. Au fost obținute o serie de aprobări importante referitoare la migrare și testare. În afara reuniunilor periodice ale Comitetului SIS-VIS, sunt organizate grupuri de lucru ale comitetului și ateliere, la care participă experți ai statelor membre, pentru a se discuta aspecte tehnice detaliate. În general, aceste reuniuni se concentrează asupra aspectelor referitoare la rezultatele specifice aferente proiectului: · „Grupul consultativ privind testele” (Test Advisory Group, TAG) îi oferă Comitetului SIS-VIS un punct de vedere referitor la organizarea, punerea în aplicare și interpretarea testelor. Acest grup de lucru s-a reunit de 23 de ori pe durata prezentei perioade de raportare. · „Comitetul de gestionare a modificărilor” (Change Management Board, CMB) oferă consultanță cu privire la clasificarea, calificarea și potențialul impact al corectării problemelor semnalate. Datorită eforturilor importante depuse pentru ajungerea la un acord privind specificațiile tehnice actualizate ale sistemului central în 2010-2011 și stabilizării ulterioare a cerințelor, acest grup de lucru care, de asemenea, prezintă rapoarte Comitetului SIS-VIS, nu s-a reunit oficial în perioada de raportare; în această perioadă nu au avut loc nici reuniuni/ateliere privind migrarea la SIS II. 3.2.3. Planificarea și coordonarea la nivel național Un grup de lucru format din administratorii proiectelor naționale (APN) din statele membre este instituit pentru a oferi consultanță echipei de proiect a Comisiei. Scopul reuniunilor administratorilor proiectelor naționale este de a aborda aspecte detaliate privind planificarea, riscurile și activitățile, atât la nivel de proiect central, cât și național. În prezenta perioadă de raportare au avut loc cinci reuniuni ale APN. 3.2.4. Consiliul În general, reuniunile Consiliului au fost caracterizate de o atmosferă de cooperare. Având în vedere natura foarte tehnică a proiectului, Comisia a acordat o atenție deosebită transparenței, de exemplu prin transmiterea unei scrisori detaliate Președinției în noiembrie 2011. În cazul subiectelor pentru care statele membre doreau clarificări suplimentare, Comisia a organizat reuniuni bilaterale cu scopul de a asigura existența unei baze comune de înțelegere. Acest obiectiv este urmărit, de asemenea, prin intermediul Grupul operativ SIS II al Consiliului, printre ai cărui membri se numără și Comisia, care îi furnizează Consiliului o imagine de ansamblu a pregătirilor la nivelul statelor membre. În plus, statele membre au recunoscut necesitatea revizuirii unui document tehnic esențial privind schimbul de date între birourile SIRENE și pentru a stabili o structură în vederea planificării și gestionării testelor funcționale ale SIRENE. În consecință, au fost înființate grupuri ad-hoc , Comisia fiind invitată la ambele. Astfel cum s-a arătat în concluziile Consiliului și în conformitate cu dorința tuturor părților din cadrul proiectului de a menține o transparență deplină, Comisia informează periodic Consiliul cu privire la punerea în aplicare a calendarului global pentru SIS II și cu privire la cheltuielile aferente proiectului central. Comisia ia parte la reuniunile organismelor pregătitoare ale Consiliului responsabile de Sistemul de Informații Schengen și la fiecare sesiune a Consiliului de Miniștri pe a cărui ordine de zi se află SIS II. Comisia a prezentat rapoarte privind stadiul proiectului SIS II și etapele următoare preconizate. Comisia distribuie un scurt raport săptămânal, care rezumă evoluțiile tehnice, colegilor implicați în proiect la nivel național. 3.2.5. Parlamentul European La sfârșitul anului 2011, Parlamentul European a decis să introducă componenta de rezervă a creditelor pentru proiectul SIS II în bugetul general al UE. Comisia informează Parlamentul European cu privire la stadiul SIS II. Pe lângă îndeplinirea obligațiilor de raportare prevăzute de instrumentele juridice privind SIS II[9], Comisia a furnizat Parlamentului European informații suplimentare privind aspecte financiare, contractuale și de programare, precum și privind stadiul proiectului, în contextul discuțiilor referitoare la punerea la dispoziție a creditelor SIS II pentru 2011 din rezervă. În cele din urmă, Comisia a răspuns celor șapte întrebări adresate de Parlament referitoare la SIS II. 4. Prioritățile următoarei perioade de raportare În următoarea perioadă de raportare, din ianuarie până la sfârșitul linii iunie 2012, vor exista șapte domenii principale de activitate: · finalizarea testării CTE la nivel național; · finalizarea CSQT cu statele membre; · pregătirea pentru efectuarea testelor de recepție provizorie a sistemului (Provisional System Acceptance Tests, PSAT); · pregătirea pentru efectuarea testelor testului celei de-a doua etape de referință; · pregătirea pentru testul complet; · proiectul-pilot privind securitatea și pregătirea pentru următorul test și audit; · instalarea releului de poștă electronică al SIS II SIRENE în așteptarea testului statelor membre privind informațiile suplimentare. 5. Concluzii Astfel cum este de așteptat în cadrul unei perioade de testare intensivă, au fost identificate probleme care necesitau rezolvare atât în sistemul central, cât și în sistemele naționale. Cu toate acestea, datorită unui stil de lucru cooperativ și pragmatic, aceste probleme au fost abordate și soluționate, iar proiectul SIS II se menține pe direcția bună. Aceste acțiuni au pus baza unei serii de testări care urmează să se desfășoare în decursul anului 2012, și anume PSAT, testul celei de-a doua etape de referință și testul complet. La nivel național, statele membre vor continua, în primul semestru al anului 2012, să garanteze că sunt în măsură să utilizeze instalarea noului releu de poștă electronică al SIS II SIRENE în vederea testului privind schimbul de informații suplimentare între statele membre. Comisia și statele membre vor continua să colaboreze pentru a se asigura că SIS II îndeplinește cerințele auditului de securitate programat pentru vara anului 2012. În sfârșit, pe baza testelor privind sistemul de conversie deja efectuate, pregătirea migrării de la SIS 1+ la SIS II va continua. Anexa I Reuniunile Comitetului SIS-VIS (SIS II) și ale grupurilor de lucru Reuniuni care au avut loc în timpul perioadei de raportare IULIE 2011 12, 19, 25 || Consiliul pentru gestionarea programului SIS II global 18 || Atelier privind migrarea la SIS II 26 || Reuniunea administratorilor proiectelor naționale SIS II 26 || Comitetul SIS-VIS (reuniune a formațiunii tehnice SIS II) 11 || Atelier privind strategia de testare a SIS II 4, 18, 25 || Reuniunea Grupului consultativ privind testele SIS II AUGUST 2011 2, 9, 22 || Consiliul pentru gestionarea programului SIS II global 23 || Reuniunea administratorilor de proiecte naționale SIS II 23 || Comitetul SIS-VIS (reuniune a formațiunii tehnice SIS II) 1, 15, 22 || Reuniunea Grupului consultativ privind testele SIS II SEPTEMBRIE 2011 2, 9, 16, 22, 30 || Consiliul pentru gestionarea programului SIS II global 23 || Comitetul SIS-VIS (reuniune a formațiunii tehnice SIS II) 23 || Reuniunea administratorilor proiectelor naționale SIS II 29 || Reuniunea Grupului consultativ privind testele SIS II 22 || Atelier SIS II privind TDD-urile testului (extins) de conformitate 24 || Atelier privind migrarea la SIS II OCTOMBRIE 2011 6, 13, 27 || Consiliul pentru gestionarea programului SIS II global 5, 12, 19, 26 || Reuniunea Grupului consultativ privind testele SIS II NOIEMBRIE 2011 10, 18, 24 || Consiliul pentru gestionarea programului SIS II global 25 || Comitetul SIS-VIS (reuniune a formațiunii tehnice SIS II) 25 || Reuniunea administratorilor proiectelor naționale SIS II 17 || Reuniune privind migrarea la SIS II 12, 17, 24, 31 || Reuniunea Grupului consultativ privind testele SIS II DECEMBRIE 2011 1, 8, 15, 28 || Consiliul pentru gestionarea programului SIS II global 23 || Atelier privind testul extins de conformitate SIS II 29 || Comitetul SIS-VIS (reuniune a formațiunii tehnice SIS II) 29 || Reuniunea administratorilor proiectelor naționale SIS II 7, 14, 21 || Reuniunea Grupului consultativ privind testele SIS II Reuniunile Comitetului SIS-VIS (SIS II) și ale grupurilor de lucru b) Reuniuni planificate provizoriu pentru viitoarea perioadă de raportare IANUARIE 2012 6, 12, 19, 27 || Consiliul pentru gestionarea programului SIS II global 20 || Comitetul SIS-VIS (reuniune a formațiunii tehnice SIS II) 20 || Reuniunea administratorilor proiectelor naționale SIS II 5, 12, 19, 26 || Reuniunea Grupului consultativ privind testele SIS II 14 || Reuniune privind pregătirea testului celei de a doua etape de referință SIS II FEBRUARIE 2012 10, 23 || Consiliul pentru gestionarea programului SIS II global 2, 9, 16, 23, 30 || Reuniunea Grupului consultativ privind testele SIS II MARTIE 2012 7, 14, 21, 28 || Consiliul pentru gestionarea programului SIS II global 21 || Comitetul SIS-VIS (reuniune a formațiunii tehnice SIS II) 21 || Reuniunea administratorilor proiectelor naționale SIS II 6, 13, 20, 27 || Reuniunea Grupului consultativ privind testele SIS II APRILIE 2012 5, 19, 26 || Consiliul pentru gestionarea programului SIS II global 24 || Comitetul SIS-VIS (reuniune a formațiunii tehnice SIS II) 24 || Reuniunea administratorilor proiectelor naționale SIS II 4, 11, 18, 25 || Reuniunea Grupului consultativ privind testele SIS II MAI 2012 9, 16, 23 || Consiliul pentru gestionarea programului SIS II global 23 || Comitetul SIS-VIS (reuniune a formațiunii tehnice SIS II) 23 || Reuniunea administratorilor proiectelor naționale SIS II 8, 15, 22, 29 || Reuniunea Grupului consultativ privind testele SIS II IUNIE 2012 7, 14, 21 || Consiliul pentru gestionarea programului SIS II global 21 || Comitetul SIS-VIS (reuniune a formațiunii tehnice SIS II) 21 || Reuniunea administratorilor proiectelor naționale SIS II 6, 13, 20 || Reuniunea Grupului consultativ privind testele SIS II [1] Regulamentul (CE) nr. 1104/2008 al Consiliului din 24 octombrie 2008 privind migrarea de la Sistemul de Informații Schengen (SIS 1+) la Sistemul de Informații Schengen din a doua generație (SIS II) (JO L 299, 8.11.2008, p. 1). [2] Decizia 2008/839/JAI a Consiliului din 24 octombrie 2008 privind migrarea de la Sistemul de Informații Schengen (SIS 1+) la Sistemul de Informații Schengen din a doua generație (SIS II) (JO L 299, 8.11.2008, p. 43). [3] Articolul 8 comun din Regulamentul (CE) nr. 1104/2008 al Comisiei și din Decizia 2008/839/JAI a Consiliului. [4] Articolul 10 alineatul (3) comun din Regulamentul (CE) nr. 1104/2008 al Comisiei din 24.10.2008 și din Decizia 2008/839/JAI a Consiliului din 24 octombrie 2008. [5] Articolul 9 alineatul (1) comun din Regulamentul (CE) nr. 1104/2008 al Comisiei și din Decizia 2008/839/JAI a Consiliului. [6] Articolul 4 comun din Regulamentul (CE) nr. 1987/2006 al Parlamentului European și al Consiliului din 20 decembrie 2006 privind instituirea, funcționarea și utilizarea Sistemului de Informații Schengen din a doua generație (SIS II) (JO L 381, 28.12.2006, p. 4) și Decizia 2007/533/JAI a Consiliului din 12 iunie 2007 privind înființarea, funcționarea și utilizarea Sistemului de Informații Schengen de a doua generație (SIS II) (JO L 205, 7.8.2007, p. 63). [7] Regulamentul (UE) nr. 1077/2011 al Parlamentului European și al Consiliului din 25 octombrie 2011 de instituire a Agenției europene pentru gestionarea operațională a sistemelor informatice la scară largă, în spațiul de libertate, securitate și justiție (JO L 286, 1.11.2011, p. 1). [8] Regulamentul (UE) nr. 541/2010 al Consiliului din 3 iunie 2010 de modificare a Regulamentului (CE) nr. 1104/2008 privind migrarea de la Sistemul de Informații Schengen (SIS 1+) la Sistemul de Informații Schengen din a doua generație (SIS II) (JO L 155, 22.6.2010, p. 19) și Regulamentul (UE) nr. 542/2010 al Consiliului din 3 iunie 2010 de modificare a Deciziei 2008/839/JAI privind migrarea de la Sistemul de Informații Schengen (SIS 1+) la Sistemul de Informații Schengen din a doua generație (SIS II) (JO L 155, 22.6.2010, p. 23) care introduce articolul 17a în cadrul instrumentelor juridice privind migrarea. [9] Articolul 18 comun din Regulamentul (CE) nr. 1104/2008 al Comisiei și din Decizia 2008/839/JAI a Consiliului.